Návrh zriadiť novú mestskú organizáciu odhlasovalo 47 poslancov. V akom personálnom zložení má fungovať, je nejasné.
STARÉ MESTO. Časť divadelníkov sa s rozhodnutím mestských poslancov nestotožňuje. Protestujú a vyzývajú poslancov, aby svoje politické rozhodnutie zrušili. Umelcom sa nepáči neistá dramaturgia nového mestského divadla a jeho vysoké náklady.
Zrušenie súťaže na prevádzkovateľa divadla označil Ľubomír Burgr, riaditeľ divadla SkRAT, za prejav politickej svojvôle a neodbornosti.
Podobný názor na zriadenie novej organizácie mali aj niektorí poslanci. Tí však boli na poslednom zasadnutí prehlasovaní. Petržalský starosta Milan Ftáčnik presadzoval pre nejasné financovanie Mestského divadla Pavla Országha Hviezdoslava neschválenie daného materiálu. "Schvaľujeme tu inštitúciu, o ktorej charaktere vieme málo," dodal Ján Budaj (DÚ).
Slotovo divadlo
Poslanec Matej Landl (bez politickej príslušnosti) vysvetľuje zrušenie súťaže na divadlo jeho neistým finančným zabezpečením. Nechcel vraj, aby občianske združenie Scene, ktoré podľa odbornej komisie súťaž na prevádzkovateľa vyhralo, padlo na ústa. "Ja si umelcov z občianskeho združenia Scene vážim, problém som nevidel z umeleckého, ale finančného hľadiska."
Landl, ktorý presadzoval zriadenie mestského divadla, pripomenul, že väčšina európskych, nielen hlavných miest má svoje mestské divadlo. Dodal tiež, že aj Ján Slota v Žiline založil a každoročne finančne podporuje mestské divadlo.
Hazard a nejasná koncepcia
Ľubomír Burgr označil rozhodnutie poslancov ako zlé. "V situácii, keď sa znižujú finančné prostriedky pre existujúce príspevkové organizácie, je vznik ďalšej, navyše bez jasnej obsahovej náplne, hazardovaním s mestskými financiami."
Na prevádzku budovy má ročne padnúť viac než milión eur (30 miliónov korún) a do činnosti by malo mesto investovať minimálne 850-tisíc eur (25,5 milióna korún).
Divadlo POH
- 2007 – mesto odkúpilo budovu s pozemkom za necelé dva milióny eur.
- 16. decembra 2008 – vyhlásenie súťaže na divadlo, 16. marca 2009 – zverejnenie víťaza.
- 2. apríla 2009 – poslanci súťaž zrušili.
- 28. mája 2009 – zastupiteľstvo zriadilo organizáciu.
Prečítajte si výzvu Viac kultúry za menej peňazí - kliknite sem.